b'\n_START_ARTICLE_\nAnne Sofie Hammer\n_START_PARAGRAPH_\nAnne Sofie Hammer (f\xc3\xb8dt 5. februar 1972) er en dansk b\xc3\xb8rnebogsforfatter. Anne Sofie Hammer er uddannet cand.mag. i dansk og p\xc3\xa6dagogik og arbejdede i flere \xc3\xa5r som tekstforfatter og konceptudvikler inden for mobile marketing, inden hun i 2009 debuterede med den f\xc3\xb8rste bog om Villads fra Valby. Bogen blev nomineret til Orlaprisen 2010. Udover en r\xc3\xa6kke b\xc3\xb8ger om Villads fra Valby har Anne Sofie Hammer skrevet h\xc3\xb8jtl\xc3\xa6sningsb\xc3\xb8gerne Hjemme hos mor f\xc3\xa5r jeg altid sushi (2017) og Magda vil selv bestemme (2017), de to b\xc3\xb8ger til mellemtrinnet Paris Belinda Hansen (2014) og Vi ses, Peller\xc3\xb8v (2017), som vandt L\xc3\xa6ringscentrenes Forfatterpris, samt ungdomsb\xc3\xb8gerne London kalder (2011) og Mig og Dylan Walker - eller historien om, hvordan jeg \xc3\xb8delagde mit sidste skole\xc3\xa5r (2016).\n_START_SECTION_\nVillads fra Valby\n_START_PARAGRAPH_\nSerien om Villads fra Valby indeholder b\xc3\xa5de h\xc3\xb8jtl\xc3\xa6sningsb\xc3\xb8ger, letl\xc3\xa6sningsb\xc3\xb8ger, billedb\xc3\xb8ger, opgaveh\xc3\xa6fter og en trafikbog produceret i samarbejde med B\xc3\xb8rneulykkesfonden. _NEWLINE_B\xc3\xb8gerne har sidenhen dannet baggrund for b\xc3\xa5de en biograffilm produceret af Regner Grasten Film og to teaterstykker - Villads fra Valby og Fuld fart p\xc3\xa5 Villads fra Valby - produceret af Louise Schouw Teater. _NEWLINE_B\xc3\xa5de Villads fra Valby og Villads fra Valby i 0.v er blevet l\xc3\xa6st h\xc3\xb8jt i DR Ramasjangs serie af godnathistorier p\xc3\xa5 tv._NEWLINE_I 2017 lancerede B\xc3\xb8rneulykkesfonden i samarbejde med Toyota deres helt nye trafikklub, Sikker i Trafikken, som har Villads fra Valby som gennemg\xc3\xa5ende figur i et l\xc3\xa6ringsunivers for b\xc3\xb8rn og for\xc3\xa6ldre.'